Kissa ja takasta loimottavat liekit työllistivät palomiehiä

Pelastuslaitos sai sunnuntaina illalla seitsemältä hälytyksen Maanmittarinkadulle, jossa rivitalon alta kuului kissan naukumista. Kissaa ei ehditty saada pois talon alta, kun kymmenen minuuttia myöhemmin palokunta sai hälytyksen Uudellekoivistolle rakennuspaloa sammuttamaan. Ohikulkija näki ikkunan takana loimottavat liekit ja piipusta tulevan savun ja soitti hätäkeskukseen. Kun palokunta pääsi paikalle, paljastui, että kyseessä ei ollut rakennuspalo. Omakotitalon takassa poltettiin puita ja liekit näkyivät ikkunasta tielle. Ikkunan edessä oli verho, joka esti suoran näkymän sisään taloon. Pelastuslaitos jatkoi kissan etsimistä rakennuksen kellaritiloista. Kissaa ei löytynyt, mutta naukumisen lähteeksi paljastui loriseva viemäri. Juttuun lisätty tieto kissan etsimisen tuloksista kello 21.56.